П Р АВ И Л Н И К

за организацията и дейността на

Специализирано звено за приватизация – Враца

(приет с Решение № 658/27.05.20110 г., изм. и доп с Решение № 56/31.01.2012 г. на Общински съвет – Враца)
 Чл. 1. /1/ Специализирано звено за приватизация – Враца /СЗП/ е специализиран орган на Общински съвет Враца по чл.4, ал.2 от ЗПСК за организация, подготовка и извършване на приватизация чрез продажба на физически и юридически лица с под 50 на сто общинско участие на:

1. дялове и акции от търговски дружества, собственост на Общината;

2. обособени части от имуществото на търговски дружества с повече от 50 на сто общинско участие в капитала;

3. общински нежилищни имоти, невключени в имуществото на общински търговски дружества, които се използват за стопански цели /магазини, ателиета, складове, сервизи, цехове, терени и др./ както и незавършени обекти на строителството, невключени в имуществото на общински търговски дружества.

/2/ СЗП осъществява следприватизационен контрол върху изпълнението на задълженията на купувачите, поети с приватизационния договор.

Чл. 2. При осъществяване на приватизационния процес и следприватизационен контрол СЗП изпълнява следните функции: 
1. изготвя списъци на общинското участие по чл.3, ал.2 и чл.3, ал.3, т.2 от годишни планове за работа по чл.6, ал.2 от ЗПСК;

2. в случаите на продажба на акции, организира по решение на Общински съвет публични търгове или конкурси и извършва подготвителни действия по организацията на конкурсите по чл.5, ал.1 от ЗПСК; 

3. по реда на чл.5, ал.2 от ЗПСК възлага на трети лица извършването на експертни дейности свързани с подготовката за приватизация или следприватизационен контрол, включително процесуално представителство, изготвяне на анализи на правното състояние и приватизационни оценки на обектите за приватизация, а при необходимост изготвянето на екологични експертизи и оценки на въздействието на околната среда;

4. при условията на чл.29, ал.2 от ЗПСК създава и подържа публичен регистър за приватизация или следприватизационен контрол, включително и по Интернет, като същият се обнародва и на официалната Интернет страница на Община Враца; 

5. обнародва в ДВ и включва в публичния регистър по т.4 данни за извършените продажби /продадени обекти, купувачите, цената, срока и условията за плащане, договорения размер на инвестициите и бр. на работните места/;

6. обектите по чл.1, ал.1 се приватизират чрез метод на приватизация „ публичен търг с явно наддаване", 

7. събира необходимата информация за всички подлежащи на приватизация обекти от нейната компетентност, извършва маркетинг, подготвя сключването на сделки за приватизация;

8. не допуска до участие в приватизацията на физическите и юридическите лица, членове на управителните и контролни органи на юридическите лица, включени в списъка по Закона за информация относно необслужвани кредити, освен ако са погасили задълженията си; 

9. съставя актове за констатирани нарушения по Глава IX от ЗПСК и има правомощията по чл.44, ал.1 от ЗПСК, които предоставя на Кмета на Общината за издаване на наказателни постановления; 

10. контролира плащанията по приватизационните договори в случаите на разсрочено плащане на покупната цена, изисква информация в случаите на постъпили сигнали за неизпълнение на приватизационните договори, извършва проверка относно изпълнението на поетите с приватизационните договори задължения в приватизираните обекти, предлага на Кмета на Общината осъществяването на действия по предявяване и събиране на предвидените в договора неустойки в случаите на неизпълнение.

11. изисква информация в случаите на постъпили сигнали за неизпълнение на приватизационните договори;

12. може да отправя предложение към Общински съвет – Враца за предприемане на действия от Кмета на Община Враца, за разваляне на приватизационни договори, когато са налице основания за това

            Чл. 3. Специализирано звено за приватизация осъществява функциите си по чл.2 чрез Кмета но Община Враца, съобразно ЗПСК, решенията на Общински съвет – Враца, под прякото ръководство и съобразно решенията на ПК по Приватизация и следприватизационен контрол към Общински съвет – Враца.

            Чл. 4. Служителите в Специализирано звено за приватизация подготвят и участвуват в заседанията на ПК по Приватизация и следприватизационен контрол. За въпросите, по които следва да докладват пред ПК по Приватизация и следприватизационен контрол, те трябва да бъдат уведомени най-малко 3 работни дни предварително.

             Чл. 5. /1/ За всяко заседание на ПК по Приватизация и следприватизационен контрол  се води протокол, който се подписва от присъствалите членове.
/2/ Протоколите се водят от определен от ПК по Приватизация и следприватизационен контрол служител на Специализирано звено за приватизация. 

            Чл. 6. ПК по Приватизация и следприватизационен контрол има следните правомощия:

1. Приема и внася в общинския съвет проекта на списъци на общинското участие, което ще се обявява по реда на чл.3, ал.2 и чл.3, ал.3, т.2 от ЗПСК и проектите на годишните планове за работа по чл.6, ал.2 от ЗПСК, 

2. Контролира изпълнението на всички решения на Общинския съвет, отнасящи се до приватизацията на обектите и следприватизационния контрол по чл.1, ал.1 и 2 от този правилник.

            3. Контролира разходването на средствата от фонда за покриване на разходите за приватизиране на общинските предприятия съобразно изискванията на чл.10, ал.1, т.1 от ЗПСК.

4. Приема проект за годишния отчет за изпълнението на приватизационната програма и го внася за одобрение в общинския съвет;

5. Приема на шестмесечие отчета на служителите в СЗП;
6. Приема и предлага за одобрение на Общински съвет – Враца състава на комисията за провеждане на търгове и конкурси;
7. Приема и предлага за одобрение на Общински съвет – Враца правните анализи за обектите, които ще бъдат приватизирани;
8. Внася за разглеждане и приемане от общинския съвет оценките и метода на приватизация на обектите, включени в годишната приватизационна програма;
9. Приема и предлага за одобрение на Общински съвет – Враца тръжната и конкурсната документация на обектите за приватизация.

          Чл. 7. /1/ Членовете на ПК по Приватизация и следприватизационен контрол могат винаги в работно време да получават от служителите на СЗП интересуващата ги информация и документация от звеното.

          Чл. 8. /1/ (изм. и доп с Решение № 56/31.01.2012 г. на Общински съвет – Враца) В Специализирано звено за приватизация по предложение на Председателя на Общински съвет – Враца, Кметът на Община Враца назначава един служител на експертна длъжност, главен експерт по приватизация и следприватизационен контрол. 
/2/ Служителите по предходната алинея получават основно месечно възнаграждение по правилата за формиране на работната заплата в бюджетните организации.  

/3/ Към звеното при доказана необходимост от специализирани знания и професионална подготовка, по решение на ПК по Приватизация и следприватизационен контрол, могат да се привличат експерти на граждански договори. 

         Чл. 9. Договорите с външни лица и организации за извършване на необходимите за СЗП услуги и дейности се сключват от Кмета на Община Враца в изпълнение на решение на Общински Съвет – Враца или решение на ПК по Приватизация и следприватизационен контрол.
          Чл. 10. Средствата за издръжка на СЗП се осигуряват по реда на чл.10, ал.1, т.1 от ЗПСК

          Чл. 11. Приватизационните договори се подписват от Кмета на Община Враца.
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. В тридесет дневен срок от приемането на този Правилник Кметът на община Враца преназначава служителите от Дирекция „Приватизация и следприватизационен контрол” към Община Враца в новосформираното Специализирано звено за приватизация – Враца.

§2. Настоящият правилник е приет с Решение № 658/ 27.05.2010г. на Общински съвет – Враца и може да бъде изменян и допълван само от него по същия ред.
